Lone Dybkjær (RV), 2010-04-09:
Jeg vil starte med at takke den socialdemokratiske ordfører for at bringe det her forslag frem.
Jeg tror, at det er vigtigt, at vi får det diskuteret.
Der er jo ikke nogen, der her har udtrykt sympati for hverken børneporno eller animeret børneporno eller noget i den retning, og vi synes selvfølgelig alle sammen, at det er frygteligt, når der begås overgreb mod børn, også fordi overgrebene meget ofte vil være ødelæggende for resten af livet.
Jeg opfatter det selv sådan, når jeg tænker på det, at det dræber uskylden, og at man tager uskylden fra børnene, er sådan set noget af det værste, der kan ske.
Når det er sagt, er det allervigtigste i den her sammenhæng jo altså også, at der sker en forebyggelse i det virkelige liv, at man får sat ind der.
Der kan formentlig ske mere, end der sker i dag,
men der er jo ikke andet for, end at vi så godt, som det overhovedet er muligt, prøver at finde frem til, hvordan vi kan forebygge disse overgreb.
Nu ser vi i øjeblikket netop en serie af tidligere overgreb, som jeg tror man måske nok har haft en fornemmelse af var sket, men først nu får man det for alvor frem i lyset, og her tænker jeg selvfølgelig på den katolske kirke.
Vi ser også, hvor svært det er for dem at håndtere den her situation, og det siger jo altså også noget om noget.
Også af den grund synes jeg, at vi fra lovgivningsmagtens side skal prøve at gøre alt, hvad vi overhovedet kan, for at den slags ikke sker.
Så er der spørgsmålet om, hvor hurtigt det skal ske.
Vores parti mener, at det, der sker i øjeblikket – desværre også på Justitsministeriets område – er, at vi risikerer at rende ind i lovsjusk.
For der har været en utrolig lang forberedelsesperiode i Justitsministeriet, og der bliver en utrolig kort behandlingsperiode i Folketinget.
Vi får et hav af forslag på mandag, som der ikke engang er 2 måneder til færdigbehandlingen af.
Det er så, hvad det er, men det præger også min holdning til det her forslag.
Jeg synes ikke, at jeg selv vil være medvirkende til, at der laves lovsjusk på det her område, og sådan ville det være for mig, hvis man prøvede at gennemføre noget på nuværende tidspunkt.
Jeg synes, at ministeren gav et fint svar vedrørende det, han havde tænkt sig at gøre.
Jeg synes, det er godt, at Straffelovrådet kigger på tingene, og at vi får belyst området på den måde, som ministeren har sagt.
Jeg sporede en ægte vilje hos ministeren til at finde frem til, hvad der overhovedet kunne gøres på det her område, og hvordan vi kunne trække nogle fornuftige grænser her.
Men jeg var også glad for det, Venstres ordfører sagde, nemlig at det, der skal ske her, skal være til fordel for børnene og ikke til fordel for den kunstneriske frihed med alt, hvad det måtte indebære.
Det må vi jo så arbejde med.
Jeg har bestemt ikke set nogen af de omtalte videoer, film eller computerspil eller noget som helst, og jeg har absolut heller ikke ud fra de beskrivelser, der er kommet her, nogen som helst lyst til det.
Men der er jo ingen som helst tvivl om, at de eksisterer, og at det er noget, vi kommer til at gøre noget ved.
Så jeg synes, at vi er kommet et godt skridt videre med sagen i dag, og jeg tror også, at vi kan finde frem til noget fornuftigt.
Jeg savner egentlig en nærmere beskrivelse af, hvad vi overhovedet har haft af sager – det kan vi måske få – og også af, hvad der har været af sager i Sverige, og hvordan den animerede børneporno har spillet sammen med den almindelige børneporno, og hvordan man har kunnet finde frem til at trække nogle grænser.
Men det regner jeg med at vi på en eller anden måde kan få belyst i udvalgsarbejdet.
Så det er ikke, fordi jeg ikke vil rose den nuværende justitsminister, for han har faktisk gjort en hel del godt i sin tid som justitsminister og også tidligere.
Det er jo ikke noget, jeg nødvendigvis ynder at gøre, men jeg synes, at det var et fint indlæg, han kom med i dag.